CELEX: E2020J0014
Language: fi
Date: 2021-07-15 00:00:00
Title: Tuomioistuimen tuomio, annettu 15 päivänä heinäkuuta 2021, asiassa E-14/20 Liti-Link AG vastaan LGT Bank AG (Direktiivi 2004/39/EY – Direktiivi 2006/73/EY – Käsite ”olennaiset ehdot” – Riittävien tietojen antaminen asiakkaille – Käsite ”tiivistetty muoto” – Tutkittavaksi ottaminen) 2021/C 426/04

21.10.2021   
            
            
               FI
            
            
               Euroopan unionin virallinen lehti
            
            
               C 426/6
            
         
      TUOMIOISTUIMEN TUOMIO,
      annettu 15 päivänä heinäkuuta 2021,
      asiassa E-14/20
      Liti-Link AG vastaan LGT Bank AG
      
         
            (Direktiivi 2004/39/EY – Direktiivi 2006/73/EY – Käsite ”olennaiset ehdot” – Riittävien tietojen antaminen asiakkaille – Käsite ”tiivistetty muoto” – Tutkittavaksi ottaminen)
         
      
      (2021/C 426/04)
      Asiassa E-14/20, Liti-Link AG vastaan LGT Bank AG, Liechtensteinin ruhtinaskunnan korkein oikeus (Fürstlicher Oberster Gerichtshof) on esittänyt valvontaviranomaisen ja tuomioistuimen perustamisesta tehdyn EFTA-valtioiden välisen sopimuksen 34 artiklan nojalla tuomioistuimelle PYYNNÖN, joka koskee Euroopan parlamentin ja neuvoston direktiivin 2004/39/EY täytäntöönpanosta sijoituspalveluyritysten toiminnan järjestämistä koskevien vaatimusten, toiminnan harjoittamisen edellytysten ja kyseisessä direktiivissä määriteltyjen käsitteiden osalta 10 päivänä elokuuta 2006 annetun komission direktiivin 2006/73/EY tulkintaa. EFTAn tuomioistuin, toimien kokoonpanossa Páll Hreinsson, presidentti, ja tuomarit Per Christiansen (esittelevä tuomari) ja Bernd Hammermann, on antanut 15 päivänä heinäkuuta 2021 tuomion, jonka tuomiolauselma on seuraava:
      
                  1.
               
               
                  Euroopan parlamentin ja neuvoston direktiivin 2004/39/EY täytäntöönpanosta sijoituspalveluyritysten toiminnan järjestämistä koskevien vaatimusten, toiminnan harjoittamisen edellytysten ja kyseisessä direktiivissä määriteltyjen käsitteiden osalta 10 päivänä elokuuta 2006 annetun komission direktiivin 2006/73/EY 26 artiklan viimeistä kohtaa on tulkittava siten, että sijoituspalveluyritys voi ilmoittaa maksua, palkkiota tai muuta kuin rahallista etua koskeviin järjestelyihin liittyvät olennaiset ehdot tiivistetyssä muodossa sillä edellytyksellä, että sijoituspalveluyritys on ilmoittanut asiakkaalle selvästi ennen sijoitus- tai oheispalvelun tarjoamista, että tällaiset kannustimet suoritetaan kolmannelle osapuolelle tai saadaan kolmannelta osapuolelta, on sitoutunut antamaan lisätietoja asiakkaan pyynnöstä ja noudattaa tätä sitoumusta.
                  Ehdot voidaan ilmoittaa 26 artiklan mukaisesti tiivistetyssä muodossa yleisinä tai ennalta muotoiltuina ehtoina sillä edellytyksellä, että jokainen yksittäinen asiakas saa kyseiseen sijoituspalveluun liittyvät tiedot ja että tiedot antavat asiakkaalle riittävän perustan perusteltujen sijoituspäätösten tekemiseen.
               
            
                  2.
               
               
                  Direktiivin 2006/73/EY 26 artiklan viimeisen kohdan mukainen ehtojen ilmoittaminen merkitsee sitä, että sijoituspalveluyrityksellä on velvollisuus ennen asianomaisen sijoitus- tai oheispalvelun tarjoamista antaa selkeässä muodossa kattavat, paikkansapitävät ja ymmärrettävät tiedot siitä, suoritetaanko maksua, palkkiota tai muuta kuin rahallista etua ja milloin sitä suoritetaan. Yleisluonteinen ilmoitus, jossa viitataan ainoastaan siihen mahdollisuuteen, että sijoituspalveluyritys voi saada kolmannelta osapuolelta maksun, palkkion tai muun kuin rahallisen edun, ei ole riittävä kyseisen direktiivin 26 artiklaa sovellettaessa.
               
            
                  3.
               
               
                  Jos maksujen tai palkkioiden määrää ei pystytä määrittämään, tietojen asianmukainen antaminen direktiivin 2006/73/EY 26 artiklan ensimmäisen kohdan b alakohdan i alakohdan mukaisesti merkitsee sitä, että asiakkaalla on oltava mahdollisuus laskea kolmannen osapuolen sijoituspalveluyritykselle suorittamien maksujen tai palkkioiden määrä, jotta asiakas voi tehdä perustellun päätöksen sijoituksesta.
               
            
                  4.
               
               
                  Direktiivin 2006/73/EY 26 artiklan viimeisessä kohdassa asetetut ehdot maksujen, palkkioiden tai muiden kuin rahallisten etujen ilmoittamiselle tiivistetyssä muodossa eivät täyty, jos sijoituspalveluyritys sitoutuu antamaan asiakkaalle lisätietoja ainoastaan pyyntöä edeltävältä 12 kuukauden pituiselta ajalta.
               
            
                  5.
               
               
                  ETA-lainsäädännössä ei edellytetä, että ETA-lainsäädännön säännöksillä, joita ei ole saatettu asianmukaisesti osaksi kansallista lainsäädäntöä, olisi välittömiä oikeusvaikutuksia. Kansallisella tuomioistuimella on kuitenkin velvollisuus varmistaa niin pitkälti kuin mahdollista ETA-lainsäädännöllä tavoiteltu lopputulos tulkitsemalla kansallista lainsäädäntöä ETA-lainsäädännön mukaisesti.